2023 4 5
LT
Europos Sąjungos oficialusis leidinys
C 125/471 2022 m. rugsėjo 15 d., ketvirtadienis
AV.
kadangi atlikusi 2021 m. gegužės mėn. parengtos ataskaitos dėl tarpvalstybinio pasaulio paveldo objekto Fertės (Noizydlio ežero) kultūrinio kraštovaizdžio Vengrijos komponento išsaugojimo būklės techninę peržiūrą UNESCO Tarptautinė paminklų ir vietovių taryba padarė išvadą, kad siūlomo dydžio ir formos Šoprono Fertės ežero kurorto projektas pakenktų tarpvalstybinio pasaulio paveldo objekto autentiškumui ir vientisumui;
AW.
kadangi Vengrija užima 73 vietą iš 180 šalių ir teritorijų, įtrauktų į organizacijos Transparency International 2021 m. korupcijos suvokimo indeksą (viena vieta žemiau, palyginti su ankstesniais metais), ir jos reitingas nuo 2012 metų nuolat smunka;
Privatumo ir duomenų apsauga
AX.
kadangi Piliečių laisvių, teisingumo ir vidaus reikalų komiteto ad hoc delegacijos Budapešte 2021 m. rugsėjo 29 d. – spalio 1 d. komandiruotės ataskaitoje buvo išreikštas susirūpinimas dėl to, kad esami teisės aktai stokoja su priežiūra susijusių apsaugos priemonių, nes nėra jokios stabdžių ir atsvarų sistemos bei teisių gynimo priemonių; kadangi taip pat išreikštas susirūpinimas dėl galimo NSO Group šnipinėjimo programos „Pegasus“ naudojimo ir sustiprinto valstybės vykdomo aktyvistų, žurnalistų, teisininkų ir politikų stebėjimo;
AY.
kadangi remdamasis informacija, gauta iš nutekintos duomenų bazės, 2021 m. liepos mėn. tyrimo portalas Direkt36 atskleidė, jog 2018–2021 m. šnipinėjimo programa „Pegasus“ be jų žinios buvo šnipinėjama maždaug 300 Vengrijos piliečių, įskaitant nepriklausomus žurnalistus, žiniasklaidos priemonių savininkus, teisininkus, politikus, kritiškai apie vyriausybę pasisakančius verslininkus ir buvusius valstybės pareigūnus; kadangi 2022 m. vasario 15 d. paskelbtose preliminariose pastabose dėl šiuolaikinių šnipinėjimo programų Europos duomenų apsaugos priežiūros pareigūnas padarė išvadą, kad plačiai paplitęs itin pažangių šnipinėjimo programų, tokių kaip „Pegasus“, naudojimas gali sukelti precedento neturintį pavojų ir žalą ne tik pagrindinėms teisėms ir laisvėms, bet ir demokratijai bei teisinei valstybei, išdėstė įvairius kovos su neteisėtu šnipinėjimo programų naudojimu veiksmus bei priemones ir nurodė, kad pagrindinės teisės ir laisvės būtų veiksmingiausiai apsaugotos Europos Sąjungoje uždraudus kurti ir diegti programos „Pegasus“ pajėgumams lygiavertes šnipinėjimo programas; kadangi vyriausybei palanki žiniasklaida Vengrijoje beveik niekada nepranešė apie programą „Pegasus“;
AZ.
kadangi savo 2022 m. kovo 9 d. sprendime dėl vykdomos sustiprintos EŽTT sprendimo byloje Szabó ir Vissy prieš Vengriją vykdymo priežiūros Europos Tarybos Ministrų Komitetas priminė, kad ši byla yra susijusi su pareiškėjų teisės į tai, kad būtų gerbiamas jų privatus bei šeimos gyvenimas ir jų susirašinėjimas, pažeidimu, nes Vengrijos teisės aktuose dėl su nacionaliniu saugumu susijusių slapto sekimo priemonių nėra pakankamai tikslių, veiksmingų ir visapusiškų apsaugos priemonių, susijusių su nurodymu taikyti slapto sekimo priemones, jų vykdymu ir galimu teisių gynimu; kadangi Ministrų Komitetas taip pat pabrėžė, kad slaptas sekimas turėtų būti laikomas ypač privatumą varžančiu veiksmu, kuris potencialiai pažeidžia teisę į saviraiškos laisvę ir privatumą ir kelia grėsmę demokratinės visuomenės pamatams, ir kartu priminė, kad, reaguodamos į EŽTT sprendimą, valdžios institucijos 2017 metais paskelbė, jog reikalinga teisėkūros reforma; kadangi Ministrų Komitetas su dideliu susirūpinimu pažymėjo, kad teisėkūros procesas tebėra pradiniame etape ir valdžios institucijos dar nėra pranešusios apie kokius nors kitus svarbius pokyčius, ir todėl primygtinai paragino valdžios institucijas skubiai priimti priemones, kurių reikia, kad vidaus teisės aktai visiškai atitiktų Europos žmogaus teisių konvencijos reikalavimus, nustatyti teisėkūros proceso tvarkaraštį ir Komitetui pateikti teisėkūros pasiūlymo projektą;
Saviraiškos laisvė, įskaitant žiniasklaidos pliuralizmą
BA. kadangi 2022 m. liepos 13 d.
Komisija 2022 m. teisinės valstybės principo taikymo ataskaitos Vengrijai skirtame šalies skyriuje nurodė, kad reikia stiprinti Žiniasklaidos tarnybos funkcinį nepriklausomumą ir veiksmingumą, ir kad tolesnis reikšmingos valstybės reklamos apimties nukreipimas į vyriausybę remiančią žiniasklaidą sukuria nevienodas sąlygas žiniasklaidos aplinkoje; kadangi visuomeninė žiniasklaida veikia sudėtingoje institucinėje sistemoje, susirūpinimo dėl jos redakcinio ir finansinio nepriklausomumo sąlygomis, o žiniasklaidos specialistai, vykdydami savo veiklą, ir toliau susiduria su sunkumais, įskaitant tiriamosios žurnalistikos atstovų sekimą; kadangi pavojingos padėties aplinkybėmis prieigai prie viešos informacijos ir toliau kliudoma;